**ZÁPIS č. 10**

**Z RIADNEHO ZASADNUTIA SPRÁVNEJ RADY TASR**

**10. októbra 2018 so začiatkom o 14.00 h**

**Prítomní členovia Správnej rady:** Vladimír Masár, Boris Chovanec, Peter Alakša, Richard Kvasňovský, Ján Sand

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Komunálne voľby 2018**

**2. Rôzne**

**UZNESENIE č. 26/2018:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

**1. Komunálne voľby 2018**

Predseda SR TASR V. Masár požiadal GR TASR V. Puchalu o predloženie materiálu.

Podľa V. Puchalu ***TASR prináša vyvážené, objektívne multimediálne informácie pre verejnosť. Komunálne voľby sú jednou z hlavných priorít TASR počas tohto spravodajského roka. Agentúra koncentruje na túto udalosť všetky svoje sily, či už ide o redakčné zložky, podporné tímy, ale i technológie. Ambíciou je poskytnúť dostatok faktických správ pre slobodné utváranie názorov.***

*Komunálne voľby sa uskutočnia v sobotu 10.novembra 2018 v čase od 7:00-22:00. Voliť sa budú primátori miest a starostovia mestských častí, obcí a poslanci mestských a miestnych zastupiteľstiev. Predvolebná kampaň už beží a domáca a obrazová redakcia TASR už niekoľko mesiacov predstavujú kandidátov na primátorov v krajských a vo väčšine okresných miest.*

***Predvolebné úlohy a aktivity TASR***

*Redaktori kontaktovali príslušné komisie pre voľby, aby zistili informácie o kandidátoch na primátorov a poslancov vo všetkých krajských mestách. V prípade Bratislavy a Košíc priniesla domáca redakcia aj informácie o kandidátoch na starostov všetkých mestských častí.*

*Redakcie budú sledovať ustanovenie štátnej komisie pre voľby a jej činnosť. Rovnako pokrývajú a budú pokrývať tlačové konferencie alebo vyhlásenia kandidátov s tým, že vždy v backgrounde správy je uvedené, kto kandiduje v danom meste, mestskej časti alebo obci. TASR nerobí rozdiely a pokiaľ kandidáti pošlú svoje vyhlásenia, zverejňujeme ich po redakčnej úprave. Pokiaľ by vo svojich vyhláseniach napádali protikandidátov, budeme striktne uverejňovať reakcie dotknutých kandidátov.*

*TASR sleduje a uverejňuje výsledky prípadných prieskumov preferencií, no platí, že relevantnou vzorkou musí byť minimálne 1,000 respondentov.*

*Na tému komunálnych volieb doteraz (august až október) TASR vydala viac ako 470 textových a audio správ. Obrazová redakcia vydala k dnešnému dňu cca 220 fotografií a 15 videozáznamov. Platí, že kandidátov za primátorov krajských miest máme vo fotoservise všetkých.*

*Pre porovnanie, TASR pokryla predchádzajúce komunálne voľby v roku 2014 celkovo takmer 1100 textovými a audio správami. V oblasti obrazu, TASR vydala v spomínanom období na tému komunálnych volieb cca 400 fotografií a 124 videozáznamov.*

*Približne tri týždne pred voľbami pripraví spravodajský úsek tému.tasr, ktorá sa bude venovať voľbám. Začne sa v stredu 24. októbra sériou všeobecných materiálov o voľbách a dokumentačnými materiálmi o histórií komunálnych volieb v SR. V rámci témy TASR oslovia redaktori na rozhovor všetkých kandidátov na primátorov vo všetkých krajských mestách. Rozsah rozhovorov bude maximálne 10 otázok a 1,500 slov. Otázky môžu byť rôzne, no musia sa týkať programu a odpočtov v prípade kandidujúcich primátorov. Rozhovory budú v maximálne možnej miere multimediálne. V prípade väčšieho množstva kandidátov v meste, pomôžu aj ostatní kolegovia v rámci kraja. Každý deň zverejníme rozhovory s kandidátmi jedného mesta. Budeme postupovať od najmenej ľudnatého krajského mesta až po Bratislavu.*

***Weby a TABLET.TV***

*Všetky informácie o voľbách budú dostupné pre verejnosť na webe tasr.sk a teraz.sk. V špeciálnej zložke na teraz.sk budú nielen informácie, fotografie, videá, ale aj banner s priebežným natekaním výsledko.*

***Volebné moratórium***

*Volebné moratórium platí od štvrtka 8.novembra 7:00 do skončenia volebného dňa 10.novembra. Počas tohto obdobia sa nijakým spôsobom nebude TASR venovať prieskumom preferencií, ale ani názorom kandidátov, či vzájomným útokom a kontroverziám medzi jednotlivými kandidátmi.*

***Volebný deň***

*Počas volebného dňa bude TASR monitorovať dianie v jednotlivých volebných okrskoch. Každý regionálny redaktor navštívi počas dňa aspoň dve miesta. Okrem toho bude spravodajstvo pokrývať volebné akty troch najvyšších ústavných činiteľov a predsedov parlamentných politických strán. Pozornosť bude domáca a obrazová redakcia venovať aj sledovaniu aktivít Štátnej komisie pre voľby.*

*Po uzavretí volebných miestností budú vyčlenení redaktori sledovať web Štatistického úradu SR s predbežnými výsledkami, ktoré budú zverejňovať za jednotlivé kraje vrátane volebnej účasti. V krajských mestách budú redaktori sledovať dianie v dvoch až troch centrálach najvážnejších kandidátov s tým, že prinesú ich prvé povolebné názory a reakcie.*

***Povolebné úlohy a aktivity TASR***

*Deň po voľbách a v nasledujúcich dňoch budú redaktori domácej redakcie písať reakcie, politických strán, ústavných činiteľov, politológov a analytikov. TASR bude monitorovať prípadné TV diskusie na tému výsledkov volieb. V regiónoch sa spravodajcovia vrátia k situácii pred voľbami, k prognózam a budú ich konfrontovať s realitou. TASR zverejní výsledky vo všetkých mestských častiach Košíc a Bratislavy a redakcie priblížia aj výsledky volieb v menších mestách a v obciach.*

V. Masár sa poďakovalV. Puchalovi a otvoril rozpravu.

V nej sa členovia rady zhodli na zvýšenej potrebe vyváženosti a objektívnosti spravodajstva vo volebnom období s cieľom vyhnúť sa profesionálnym chybám.

**UZNESENIE č. 27/2018:**

Správna rada berie na vedomie materiál Komunálne voľby 2018.

ZA: 5 PROTI: 0 ZDRŽAL SA:0

**Uznesenie bolo prijaté.**

**----------------------------------------------------------------------------------------------------------------------------------------------------**

**2. Rôzne**

V. Puchala informoval členov rady o tom, že na 7. ročníku súťaže Slovak Press Photo získala jedno z ocenení aj TASR. Tlačová agentúra mala v súťaži štyri nominácie. Fotoreportér TASR Michal Svítok získal prvenstvo za samostatnú fotografiu s názvom Rozhodca. Zachytil na nej hokejového rozhodcu kontrolujúceho situáciu v netradičnej polohe - na bránke Jána Laca v zápase B-skupiny USA - Slovensko na zimných olympijských hrách v juhokórejskom Pjongčangu. Ocenenie je aj výsledkom toho, že TASR vyslala na OH historicky najväčšiu výpravu, takže vznikol priestor aj na tvorbu množstva kvalitných fotografií.

Členovia rady sa zhodli v názore, že reportéri TASR aj takouto formou preukazujú svoju profesionalitu.

V. Puchala informoval o nedávnom stretnutí Európskej aliancie tlačových agentúr (EANA) vo Varšave, ktorá sa venovala budúcnosti agentúr a ich financovaniu zo strany štátu.

V. Puchala informoval o svojej účasti na rokovaní Výboru NR SR pre kultúru a médiá.

Členovia rady vyzvali GR TASR, aby na najbližšie rokovanie rady predložil popis stavu a návrh na riešenie problému redakčného systému TASR.

Členovia SR TASR sa dohodli na termíne ďalšieho zasadnutia 14. novembra (streda) o 14.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 10. októbra 2018

Zapísal:

Vladimír Masár v.r.